


Instruktion for drift og vedligeholdelse af kloakledninger renoveret med Aarsleff strømpen
Ledninger i jord – vandrette
Medfør lov nr. 988 (Autorisationsloven) skal kloakmesteren ved afleveringen give ejeren/brugeren instruktion i drift og vedligehold af det udførte afløbsanlæg. 

Et afløbsanlæg består af afløbsinstallationer fra køkken, bad, toilet, produktionsfaciliteter mv. samt installationer under og i terræn som tagbrønde, spulebrønde, stikledninger etc. Fra disse installationer ledes regn- og spildevand videre til det offentlige ledningsnet. 

For at opnå de bedste driftsbetingelser for anlægget, anbefales jævnlig tilsyn af afløbsanlægget og denne driftsvejledning bør derfor følges:
· Klude, bleer, hygiejnebind, vatpinde, grus eller andre lignende uopløselige stoffer og materialer må ikke komme i kloakken.
· Gulvafløb i omklædnings- og baderum samt i kælderrum skal være forsynet med vandlåse. Riste og vandlåse skal jævnligt renses, og der skal foretages en kraftig gennemskylning med vand, f.eks. ved hjælp af en haveslange.
· Lyskasser skal være forsynet med afløb. Bunden af lyskassen og afløbsriste skal mindst 2 gange om året renses for at blade, papir og lignende, der kan stoppe afløbene.
· Alle brønde som afleder regnvand (tagbrønde, nedløbsbrønde til overfladevand etc.) skal passere en sandfangsbrønd inden vandet ledes til offentligt ledningsnet eller faskine. Dette sandfang skal oprenses for sand og kloakslam mindst én gang årligt for at sikre at systemet ikke stopper til.
· Tagrender skal renses for blade om efteråret lige efter løvfald.
· Dræn omkring kælder skal være sluttet til nedløbsbrønd med sandfang. Kontrollér regelmæssigt, at drænet virker ved at kigge ned i brøndene for at se om der er tilstrømning af vand fra drænene. Sandfang anbefales skal oprenset 2-4 gange det første år, derefter 1-2 gange årligt.
· Nedgangsbrønde skal tilses jævnligt og aflejringer på banketter og trin fjernes ved spuling med haveslange. 

Overordnet er der flere grunde til, at tilse og rense afløbsanlægget med jævne mellemrum:
· For at sikre den optimal hydrauliske kapacitet. (Ledningens evne til at aflede spildevand)
· Forstoppelser og blokeringer i ledninger og brønde skal forhindres i at opstå.
· Risiko for forurening fra evt. opstuvede brønde skal mindskes
· For at minimere antallet af driftsstop på afløbsanlægget. (Ved f.eks. pumpebrønde, højtvandslukkere etc.)

Rensning af kloakledninger
Vi anbefaler at rensning af ledninger foretages i henhold til renseklasse B (spulehoved med maks. arbejdstryk på 100 bar). I strømpeforede ledninger må der ikke benyttes mekaniske skærende værktøjer som f.eks. kæder, knive, bor og spiraler, da disse beskadiger strømpeforingen.

Såfremt spildevand er tilsat kemikalier skal det tilsikres, at afløbsledningen kan modstå disse stoffer og at ledningen efterfølgende gennemskylles med rigelige mængder rent vand.

Rensning af ledninger anbefales udført med jævne intervaller eksempelvis hvert 3. år. (afhængigt af forbrug og størrelse på afløbsanlægget). Eftersyn af gennemløbs- og pumpebrønde anbefales udført med kortere intervaller, eksempelvis hvert år ligeledes afhængigt af forbrug og størrelse på afløbsanlægget.



 
